<classify> NDEGE aina ya Boeing 737 Max 8 ya Shirika la Southwest imelazimika kutua kwa dharura Florida baada ya kupata matatizo kwenye injini.Mamlaka ya Usafiri wa Anga FAA imethibitisha kuwa baada ya ndege kupaa, taarifa ya dharura ilitolewa hivyo ndege ilirejea na kutua kiwanjani salama. Inaelezwa kuwa rubani alitoa taarifa kuhusu hitilafu katika injini muda mfupi baada ya ndege kupaa.Ndege hiyo ambayo haikuwa na abiria, ilikuwa ikitoka Orlando kwenda California kwa ajili ya kuhifadhiwa kwa muda mfupi kutokana na ndege za aina hiyo kuzuiwa kutumika.ı FAA imesema inafanya uchunguzi ingawa dharura hiyo haihusishwi na mfumo wa kompyuta ambao ulidaiwa kusababisha ajali mbili ikiwamo ya hivi karibuni iliyotokewa Ethiopia na kuua abiria wote 157. Nyingine ni ya mwaka jana iliyotokea Indonesia na kuua watu 189.Baada ya ajali hiyo ya ndege ya shirika la ndege la Ethiopia iliyokuwa ikitoka Addis Ababa kwenda Nairobi, Kenya, nchi kadhaa zilisitisha matumizi ya ndege zote aina ya Boeing 737 Max 8. Rais wa Marekani, Donald Trump pia alitangaza amri ya dharura ya kusitisha usafiri wa ndege hizo kwenye anga ya Marekani.Kampuni ya Boeing inayotengeneza ndege hizo pia iliunga mkono hatua hiyo ya hadhari iliyochukuliwa na nchi kusitisha usafiri wa ndege zote 371 zinazohudumu. Uchunguzi unaendelea kufanyika kwenye mfumo wa kompyuta wa ndege hizo unaoshukiwa kuwa chanzo cha ajali hizo. Hadi Machi 10, Boeing ilikuwa imeuza ndege 400 ulimwenguni kote hivyo uamuzi wa kusitisha huduma ya ndege hizo unatajwa kuwa ni pigo kubwa kibiashara kwa kampuni pamoja na mashirika mbalimbali ya ndege duniani.  <topic>: KITAIFA 